የተከዜ ሰው ሠራሽ ሐይቅን ጥቅም ላይ ለማዋል የሚያሥችል መሠረተ ልማት መዘርጋቱ ተገለጸ፡፡
ባሕር ዳር፡ መጋቢት 14/2012 ዓ.ም (አብመድ) ከ40 ሚሊዮን ብር በላይ ወጭ የተከዜ ሰው ሠራሽ ሐይቅን ጥቅም ላይ ለማዋል የመሠረተ ልማት እና ግብዓት የማሟላት ሥራ መሠራቱን የአማራ ክልል እንስሳት ሀብት ልማት ማስፋፊያ ኤጀንሲ አስታውቋል፡፡በኤጀንሲው የሕዝብ ግንኙነት ዳይሬክተር ዳዊት ገዳሙ ለአብመድ እንደገለጹት በተከዜ ሰው ሠራሽ ሐይቅ የዓሣ ሀብት ልማት ጋር ተያይዞ የሚነሡ የመሠረተ ልማት ጥያቄዎችን ለመመለስ በክልሉ መንግሥት 25 ሚሊዮን ብር ወጭ የመሠረተ ልማት ሥራዎች ተሠርተዋል፡፡ ዳይሬክተሩ እንደገለጹት የዓሳ መበለቻ ሸዶች፣ የዓሣ መሸጫ ምግብ ቤቶችና ሱቆች ተገንብተዋል፤ የዓሣ ማስገሪያ ጀልባዎች፣ የዓሣ ማስገሪያና ማጓጓዣ ቁሳቁስና ማቀዝቀዣዎች (ፍሪጅ) ግዥም ተፈጽሟል፡፡ እያንዳንዳቸው 3 ነጥብ 9 ሚሊዮን ብር የሚያወጡ አራት ዘመናዊ ማቀዝቀዣ የተገጠመላቸው የዓሣ ማጓጓዣ ተሽከርካሪዎች ግዥም ተከናውኗል፤ በቀጣይ ለወረዳዎች እንደሚተላለፉም ዳይሬክተሩ ገልጸዋል፡፡ዳይሬክተሩ እንደገለጹት በምዕራብ ጎጃም ዳንግላ እና በምሥራቅ ጎጃም ማቻከል ወረዳዎች ለሚገኙ የወተት ኅብረት ሥራ ማኅበራት እያንዳንዳቸው ሦስት ሺህ ሊትር ወተት የሚይዙ ማቀዝቀዣዎች እና በቡሬ አግሮ ኢንዱስትሪ ፓርክ አካባቢ በሚገኙ ወረዳዎች ለሚገኙ የወተት ኅብረት ሥራ ማኅበራት ደግሞ ለወተት ማጓጓዥያ የሚያገለግል ተሽከርካሪ የግብርና ሚኒስቴር ድጋፍ አድርጓል፡፡